Námestie slobody 1/29, 813 70 Bratislava 1Telefón: (07) 54430029, 54433016, Fax: (07) 54413909
ÚRAD VLÁDY SLOVENSKEJ REPUBLIKYSekciaInštitút pre aproximáciu práva

Na rokovanie vlády SR
20. 6. 2001
K materiálu č. 4246/2001
K bodu č. 9	
     

S T A N O V I S K O

k nariadeniu vlády o minimálnych bezpečnostných a zdravotných požiadavkách pri práci so zobrazovacími jednotkami    

I.
Návrh nariadenia vlády SR o minimálnych bezpečnostných a zdravotných požiadavkách pri práci so zobrazovacími jednotkami predkladá na rokovanie vlády SR minister zdravotníctva Slovenskej republiky na základe Plánu legislatívnych úloh vlády SR.

II.
Cieľom prekladaného materiálu je všeobecne záväzným právnym predpisom ustanoviť minimálne bezpečnostné a zdravotné požiadavky na prácu so zobrazovacími jednotkami. Z pohľadu aproximácie práva ide o transpozíciu ustanovení smernice Rady č. 90/270/EHS ako piatej individuálnej smernice v zmysle článku 16 rámcovej smernice č. 89/391/EHS.

III.
Sekcia Inštitút pre aproximáciu práva ÚV SR zaujíma k predkladanému materiálu nasledovné stanovisko:
Problematika bezpečnosti a ochrany zdravia ľudí pri práci je prioritou aproximácie práva podľa Európskej dohody o pridružení, ako aj prioritou podľa Bielej knihy (kapitola č. 4 – sociálne záležitosti).
Zároveň je uvedená problematika predmetom aproximácie práva podľa NPAA, Partnerstva pre vstup a podľa screeningu (kapitola č. 13 – sociálne záležitosti).

Problematika ochrany zdravia a bezpečnosti ľudí pri práci je upravená v primárnom práve ES, a to konkrétne v článkoch 136 a nasl. Zmluvy o ES (najmä článok 137). Následne z primárneho práva vychádzajúca sekundárna legislatíva Spoločenstva upravuje problematiku ochrany pri práci so zobrazovacími jednotkami v smernici Rady č. 90/270/EHS v nadväznosti na smernicu Rady č. 89/391/EHS.
	
K predkladanému materiálu uplatňujeme nasledovnú pripomienku:
	Ako správne predkladateľ uvádza vo všeobecnej časti dôvodovej správy, predmetná smernica Rady č. 90/270/EHS je v poradí piatou smernicou prijatou v súlade s článkom 16 rámcovej smernice Rady č. 89/391/EHS (bezpečnosť a ochrana zdravia pri práci). Smernica Rady č. 90/270/EHS preto vo viacerých ustanoveniach odkazuje primo na jednotlivé články rámcovej smernice. 

V tejto súvislosti uvedená smernica odkazuje tiež na článok 3 písm. a) rámcovej smernice s ohľadom na vymedzenie subjektu ochrany – teda zamestnanca, a to nasledovne: „Na účely tejto smernice nasledovné pojmy majú tento význam: a) zamestnanec: akákoľvek osoba zamestnávaná zamestnávateľom, vrátane stážistov (školených osôb) a učňov s výnimkou služobníkov v domácnosti.“ Toto obsahové vymedzenie pojmu a zároveň aj subjektu ochrany je všeobecné a je potrebné ho uplatňovať vo vzťahu ku všetkým špecifickým opatreniam ustanoveným v jednotlivých smerniciach na ochranu zdravia a bezpečnosti pracovníkov pri práci. Akékoľvek zúženie obsahového vymedzenia tohto pojmu je teda neprípustné. 

Napriek tomu navrhovateľ v § 4 ods. 1 navrhovaného nariadenia vlády SR ustanovuje povinnosť pre zamestnávateľa, aby zabezpečil informovanie zamestnancov, ktorí používajú zariadenie so zobrazovacou jednotkou ako podstatnú časť svojej práce (ďalej len „zamestnanec“), čím vlastne vylúčil z okruhu subjektov, ktorým náleží ochrana v súlade s príslušnou smernicou ostatných zamestnancov, odhliadnuc od skutočnosti posudzovania termínu „podstatná časť svojej práce“. Dovoľujeme si zároveň upozorniť, že pojem zamestnanec nie je definovaný ani v tomto nariadení vlády SR a ani v samotnom zákone č. 330/1996 Z. z. o bezpečnosti a ochrane zdravia pri práci a preto by uvedené nedostatky bolo vhodné v slovenskej právnej úprave napraviť.

Bratislava	18.06.2001	
Vypracoval:	JUDr. Milan Vetrák
	
Tel.:	57295 610

JUDr. Mária Krošlákovágenerálna riaditeľka